Accident cu trei autoturisme pe DN 1. Sunt implicate 19 persoane, majoritatea copii
- Antonia Hendrik
- 24 martie 2024, 15:13
Accident cu trei autoturisme pe DN 1. Conform reprezentanţilor ISU Prahova, evenimentul a avut loc pe sensul de mers către Brașov şi nu sunt persoane încarcerate.
Un accident rutier în care au fost implicate trei autoturisme şi 19 persoane, majoritatea minori, s-a produs duminică după-amiază, pe drumul naţional DN 1, la Băicoi, însă o singură persoană a fost rănită şi a necesitat să fie transportată la spital.
Accident cu trei autoturisme pe DN 1
Conform reprezentanţilor ISU Prahova, evenimentul a avut loc pe sensul de mers către Braşov şi nu sunt persoane încarcerate.
"Dintre ocupanţi, 11 sunt minori, au fost evaluaţi şi nu prezintă probleme medicale. O singură persoană prezintă un traumatism toracic (de la airbag), o femeie în vârstă de 52 de ani, este transportată la UPU Ploieşti de către ambulanţa TIM", arată informarea transmisă de ISU Prahova.
Accident cu trei autoturisme pe DN 1. Sursa foto: ISU
Autorităţile competente vor stabili împrejurarea producerii accidentului.
Accident grav pe centura Caransebeș
Un grav accident rutier a avut loc, duminică după-amiază, pe centura ocolitoare a municipiului Caransebeş din judeţul Caraş-Severin, în urma căruia un om a murit şi alţi şase au fost răniţi. Traficul rutier este restricţionat.
"În urmă cu puţin timp, pe centura ocolitoare a municipiului Caransebeş s-a produs un accident rutier soldat cu decesul unei persoane şi rănirea altor şase. În accident au fost implicate 3 autoturisme. În acest moment cercetarea la faţa locului este în curs de desfăşurare pentru stabilirea cauzelor şi împrejurărilor în care s-a produs evenimentul", a transmis IPJ Caraş-Severin.
Accident. Sursa foto ISU Caraş-Severin.
Traficul este restricţionat la locul producerii accidentului
Pentru salvarea victimelor, la faţa locului au fost mobilizate 4 echipaje de pompieri militari din cadrul Detaşamentului Caransebeş, cu 1 autospecială de lucru cu apă şi spumă, 1 autospecială de descarcerare, 1 ambulanţă pentru transport personal şi victime multiple şi 1 ambulanţă SMURD, precum şi 2 ambulanţe ale Serviciului Judetean de Ambulanţă Caraş-Severin, a mai precizat ISU Caraş-Severin.